SKRIFTLIG FORESPØRGSEL E-0333/01

af Alexandros Alavanos (GUE/NGL) til Kommissionen

(13. februar 2001)

Om: Transport af giftigt affald

Uafhængige forsikringsselskaber, hvor skibe og deres laster er forsikrede, har i rapporter informeret de internationale søfartsorganisationer om, at skibenes besætninger bør være særlig forsigtige, hvad angår det materiale, som de modtager fra de russiske havne, fordi Rusland forsøger at eksportere giftigt affald ad søvejen. Det oplyses, at der sammen med jern- og metalskrottet også transporteres gammelt krigsmateriel, som ikke er blevet kontrolleret og kategoriseret. Har Kommissionen kendskab til disse forhold? Hvis ja, hvilke foranstaltninger agter den at træffe?

Svar afgivet på Kommissionens vegne af Margot Wallström

(30. marts 2001)

Kommissionen bemærker sig den bekymring, det ærede medlem giver udtryk for vedrørende dette spørgsmål. Skibstransport af affald til Fællesskabet skal kontrolleres i overensstemmelse med de retlige bestemmelser på nationalt, fællesskabs- og internationalt plan. Fællesskabet har specifikke retlige foranstaltninger, som forpligter medlemsstaterne og de personer, der direkte har at gøre med import af affald til medlemsstaterne, at afholde sig fra ukontrolleret og ulovlig transport af både farligt og ufarligt affald.

Hvad angår import fra Rusland af ikke-nukleart affald til Fællesskabet er den væsentlige fællesskabsretsakt vedrørende dette spørgsmål Rådets forordning (EØF) nr. 269/93 af 1. februar 1993 om overvågning af og kontrol med overførsel af affald inden for, til og fra Det Europæiske Fællesskab(1). Forordningen indeholder en række forpligtelser, der er bindende for medlemsstaterne og for personer, der er i besiddelse af eller har retlig kontrol over sådant affald, der er importeret til Fællesskabet, som nævnt navnlig i artikel 19-22. Disse bestemmelser omfatter korrekt meddelelse til medlemsstaternes myndigheder og sikrer, at transport af ladninger kun kan udføres, hvis disse myndigheder ikke kommer med indsigelser. Enhver transport, der udføres uden korrekt meddelelse til eller tilladelse fra myndighederne, er ulovlig (artikel 26). Medlemsstaterne har også specifikke pligter til at sikre, at ulovligt importeret affald bortskaffes eller fjernes på en miljømæssig forsvarlig måde (artikel 26, stk. 3 og 4) og skal forbyde import af affald til bortskaffelse til deres område, hvis de har grund til at mene, at affaldet ikke forvaltes på miljømæssig forsvarlig måde (artikel 19, stk. 4). Endvidere er medlemsstaterne i henhold til artikel 30 i forordning (EØF) nr. 269/93 forpligtet til at træffe de nødvendige foranstaltninger til at sikre, at affald transporteres i overensstemmelse med kravene i forordningen.

Gammelt krigsmateriale, som nævnes i spørgsmålet, kan også være materiale, som indeholder eller er kontamineret med radionuklider og som der ikke er nogen anvendelse for. Det betragtes derfor som radioaktivt affald. Hvad angår transport af radioaktivt affald til Fællesskabet, fastsætter Rådets direktiv 92/3/Euratom af 3. februar 1992 om overvågning af og kontrol med overførsel af radioaktivt affald mellem medlemsstaterne samt ind i og ud ad Fællesskabet(2) specifikke forpligtelser for medlemsstaterne. Medlemsstaterne skal navnlig sikre, at godkendelsesprocedurerne i henhold til direktivets artikel 10 overholdes, hvilket betyder, at ladningsmodtageren skal ansøge om godkendelse fra destinationsmedlemsstaten.

Hvis Kommissionen forelægges bevis for, at en hvilken som helst af fællesskabsbestemmelserne er blevet overtrådt, forbeholder den sig ret til at træffe passende foranstaltninger, hvilket bl.a. kan være at indlede sag om overtrædelse mod medlemsstaten i henhold til artikel 226 (tidligere artikel 169) i EF-traktaten og/eller artikel 141 i Euratom-traktaten.

(1) EFT L 30 af 6.2.1993.

(2) EFT L 35 af 12.2.1992.